张栻
过乖崖堂
平生乖崖公，及此拜仿像。
凛然风埃外，余子避英爽。
忆公昔正色，抗抡指邪枉。
念当绝其根，所畏日滋长。
晴空轰雷霆，下土走魅魍。
云何廊庙姿，半世江海上。
徒令治郡声，迄今满天壤。
论相危及公，亦岂坐倔强。
嗟哉彼隘俗，利欲扼其吭。
闻公卓绝风，吐舌仍傥怳。
岂知古之人，事业是所养。
临机随手应，如爬适苛痒。
李侯亦高世，希踪自畴曩。
万里见丹青，高堂辟虚敞。
琅琅壁间记，读者兴慕仰。
我来岁云莫，霜林振余响。
叹息重徘徊，题诗诏吾党。